પુત્રને હરખભેર પરણાવી, પુત્રવધુને પ્રેમથી સાસરે લઈ આવ્યા. પુત્રવધુ પિતૃગૃહ છોડી અનેક અરમાનોને ઉરમાં લઇ પુત્રની પત્ની બની પતિગૃહે પગલા માંડી આવી પહોંચી છે. લગ્ન પ્રસંગ પુરો થયો, મોજ મઝા મસ્તી જેટલા કરવા હતાં તેટલા કરી લીધા. વહુ પોતાના પિયરેથી શું ભેટસોગાદ લાવી, તેના માતાપિતાએ કેવો કેટલો વ્યવહાર કર્યો તેના લેખાજોખા મંડાતા રહે છે. વહુના કેવા પગલા છે, શુભ અશુભ પગલા વિશે ઘરમાં ખૂણેખાંચરે ગુપચુપ ચર્ચા ચાલતી રહેતી હોય છે. વહુને કાને કર્ણોપકર્ણ વાત પહોંચતી રહે છે. પુત્રવધુ નવા ઘરમાં પોતાને એડજેસ્ટ કરવા પ્રયત્ન કરતી રહેતી હોય છે. શરૂઆતમાં જ્યાં હજુ પોતાના પતિ સાથે પણ પુરો પરિચય નથી કેળવાયો ત્યાં તે ઘરમાં સાસરે થોડી અસલામતી, થોડો અવિશ્વાસ, એકલી હોવાનું અનુભવી રહી હોય છે. જે ઘરે પુત્રવધુ તરીકે આવી છે તે ઘરના સહુ અજાણ્યા પરિવારજનો વચ્ચે આજીવન રહેવાનું છે તેમના વિશે થોડો મનમાં ફફડાટ પણ છે. સાસરે સહુ પ્રેમથી, તેને સ્વીકારી લેશે કે કેમ તેની થોડી આશંકા હોય છે.